બ્રિટનમાં રંગભૂમિ હજી સામાન્ય જનતાને આકર્ષે છે. તેના ઘણા કારણો હોઈ શકેઃ જનતાની રુચિ, રંગભૂમિની ગુણવત્તા, પ્રતિભાની કદર, અહિની લાઈફ-સ્ટાઈલ અને તેમાં વીક-એન્ડ આઉટિંગનું મહત્વ, ભવિષ્યની સલામતી હોવાથી નાણા વાપરી શકવાની ક્ષમતા. કારણ ખબર નથી પણ રંગભૂમિ પર કેટલાય નાટકો પાછલા દસ-વીસ કે એથીય વધારે વર્ષથી ભજવાય છે. સફળ થયેલા ચલચિત્રો પરથી નાટક કે ઓપેરા સફળતાથી રજૂ કરવાની આવડત અને હિંમત ધરાવનારા ઘણાં વિરલાઓ અહિ પડ્યા છે. (આપણે તેને કદાચ ‘ઊલટી ગંગા’ કહીશું.) ગર્લફ્રેન્ડને તેના જન્મદિને અથવા વેલેન્ટાઈન ડે પર કોઈ રોમેન્ટિક નાટક જોવા લઈ જવી હજી ‘આઉટ ઓફ ફેશન’ નથી!